Dmitri Medvedev

Tegevus Peterburis

Aastatel 1990–1999 pidas Medvedev loenguid Peterburi ülikoolis ja osales ka poliitilises tegevuses. Medvedev võttis osa oma õppejõu Anatoli Sobtšaki edukast valimiskampaaniast Peterburi linnapea kohale ja töötas aastast 1990 Peterburi linnavalitsuses välissuhete komitee eksperdina, Vladimir Putini alluvuses. Putini alluvuses töötas tollal ka Vladimir Tšurov, kes Medvedevi presidendiks kandideerides 2008. aastal oli Venemaa keskvalimiskomisjoni juht.
Aastatel 1991–1996 oli Medvedev Peterburi linna välissuhete komitee juriidiline nõuandja. Komitee, mida juhtis Putin, langes korruptsiooniuurimise alla, linnanõukogu soovitas Putini tagandada. Oletatakse, et just Medvedevil oli teeneid süüdistuste lammutamisel.
1990. aastatel tegutses Medvedev lisaks tööle linnavalitsuses Peterburi Riikliku Ülikooli õppejõuna, puidutööstusettevõtte õigusdirektorina, paberivabriku nõukogu liikmena.

Tegevus Moskvas

1999. aasta lõpul viis peaministriks tõusnud Putin Medvedevi Moskvasse, tehes temast esiteks Valitsusaparaadi juhi Dmitri Kozaki asetäitja. Tõusnud presidendi kohusetäitjaks, tegi Putin Medvedevist presidendi administratsiooni juhi asetäitja ja kampaaniajuhi 2000. aasta Venemaa presidendivalimistel.
Aastatel 2000–2008 oli Dmitri Medvedev Venemaa riigi suurosalusega avatud aktsiaseltsi (OAO) Gazprom direktorite nõukogu esimees.
2003. aasta oktoobrist 2005. aasta novembrini oli Medvedev presidendi administratsiooni juhataja ja Venemaa Föderatsiooni Julgeolekunõukogu liige.
Aastatel 2005–2008 oli Medvedev Venemaa Föderatsiooni valitsuse esimehe 1. asetäitja.
2005. aasta 21. oktoobril nimetati Medvedev rahvusprojektide nõukogu asejuhiks ja 14. novembril esimeseks asepeaministriks. 2006. aasta juunis sai Medvedevist rahvusprojektide nõukogu presiidiumi esimees.
2007. aastal hakkas lõpule jõudma president Putini teine ametiaeg ja spekuleeriti, kas ta laseb põhiseadust muuta nii, et saaks kandideerida ka kolmandaks ametiajaks, või leiab enesele lojaalse järeltulija.

Medvedev Venemaa presidendina

10. detsembril 2007 teatas Putin, et toetab Medvedevi kandidatuuri 2008. aasta presidendivalimistel. President Putini ning parteide Ühtne Venemaa, Õiglane Venemaa ja Agraarpartei toetus kindlustaski Medvedevile ülekaaluka võidu 2. märtsil 2008 toimunud presidendivalimistel, kus ta kogus 70,23 protsendi valijate toetuse. Enne Venemaa presidendiks saamist polnud Medvedev ühtegi valitavat ametiposti pidanud.
2008. aasta märtsist on Dmitri Medvedev Venemaa president ja Venemaa Relvajõudude kõrgem ülemjuhataja.
24. septembril 2011 teatas ta, et ei kandideeri järgmiseks ametiajaks presidendiks ja tegi ettepaneku kandideerida presidendiks Putinile. Putin võttis ettepaneku vastu ja tegi Medvedevile ettepaneku juhtida Ühtse Venemaa valimisnimekirja duumavalimistel ning asuda võidu korral peaministri ametikohale. Medvedev oli ettepanekuga nõus.
7. mail 2012 vannutati presidendiametisse Vladimir Putin, kes esitas samal päeval Riigiduumale Medvedevi kandidatuuri peaministri ametikohale.

Korruptsioonisüüdistused

Opositsioonipoliitiku Aleksei Navalnõi korruptsioonivastase fondi avaldatud Dmitri Medvedevile kuuluva vara uurimise kohaselt kuuluvad Medvedevile heategevuslike fondide kaudu mitu maja Venemaal ja välismaal, muud kinnisvara, jahid ja viinamarjaistandused. Medvedevi kabinet nimetas väiteid poliitiliseks mudaloopimiseks ja propagandaks.

Isiklikku

Dmitri Medvedev on alates 1993. aastast abielus oma kunagise klassiõe Svetlana Medvedevaga (sündinud Linnik). Neil on poeg Ilja (sündinud 1996).
Medvedev on tuntud kui jalgpalliklubi Peterburi Zenit poolehoidja. Ta on ka suur inglise hard rock'i austaja, tema lemmikute seas on Black Sabbath, Deep Purple ja Led Zeppelin.
Dmitri Medvedev on 162 sentimeetri pikkune.